Eesti-India suhted

India-Eesti suhted on diplomaatilised, bilateraalsed ja ametlikud suhted India ja Eesti vahel. Eestit esindab Indias suursaatkond New Delhis, ja Eestis esindab Indiat suursaatkond Tallinnas. Eesti suursaadik Indias on Marje Luup ja India suursaadik Eestis on Ajaneesh Kumar.
Diplomaatilised suhted.
India tunnustas Eestit esmakordselt "de jure" 1921. aasta 22. septembril, kui Eesti soovis liituda Rahvasteliiduga. Tollane Briti India oli üks Rahvasteliidu asutajaliikmetest, kelle tunnustus tuli kaudselt läbi Rahvasteliidu. Kui Rahvasteliidus tuli teist korda arutlusele Balti riikide Rahvasteliitu lubamine, hääletas India selle poolt, tunnustades tollase tava järgi automaatselt ka ametlikult Eesti Vabariiki. Iseseisev India Vabariik tunnustas Eestit pärast riigi taasiseseisvumist 1991. aasta 9. septembril ning diplomaatilised suhted taastati sama aastal 2. detsembril Helsingis.
Eestit esindab Indias New Delhis asuv suursaatkond, mis avati 2013. aasta veebruaris. Lisaks saatkonnale esindavad Eestit Indias aukonsulid Mumbais (Sunil Khanna; konsulaarpiirkonnaks Maharashtra, Gujarati ja Goa osariik), Bangalores (Pravin Kumar Goenka; konsulaarpiirkonnaks Karnātaka osariik) ja Chennais (Kulandaivelu Gomathy Babu Sadacharam; konsulaarpiirkonnaks Tamil Nadu, Kerala, Andhra Pradeshi ja Telangana osariigid). Indiat Eestis esindab 2021. aasta lõpus avatud suursaatkond.
Esimene Eesti suursaadik Indias oli Merike Kokajev, kes andis oma volikirja üle 27. veebruaril 2009. Tema resideeris Tallinnas. Aastatel 2010–2012 oli suursaadik Peep Jahilo. 2012. aasta veebruarist esindas Eestit Indias New Delhis ajutine asjur Margus Särglepp. Pärast saatkonna avamist 2013. aasta veebruaris oli esimene Eesti suursaadik New Delhis Viljar Lubi. Septembrist 2019 augustini 2023 oli Eesti suursaadik Indias Katrin Kivi. 29. augustil 2023 andis oma volikirja üle Marje Luup.
1993. aastal loodi Tallinnas India aukonsulaat ja 2022. aastani oli India suursaatkonnal Helsingis kaasakrediteering ka Eesti Vabariigile. 2020. aasta detsembris otsustas India avada suursaatkonna ka Eestis, saatkond avati 2021 aastal. Viimane jagatud Eesti ja Soome India suursaadik oli Raveesh Kumar, kes andis oma volikirja president Kersti Kaljulaidile üle 9. veebruaril 2021. Praegune Ajaneesh Kumar on suursaadik 11. märtsist 2022.
Majanduslikud suhted.
Eesti kaubanduspartneritest oli India 2020. aastal 31. kohal (0,3 protsenti kaubavahetusest) Ekspordipartnerite seas oli India 29. kohal ja impordipartnerite seas 32. kohal. Indiasse eksporditi 2020. aastal Eestist peamiselt mehaanilisi masinaid ja elektriseadmeid (49,8% ekspordist), paberimassi ja selle tooteid (22%), puitu ja puittooteid (10,1%). Indiast imporditi samal ajal peamiselt mehaanilisi seadmeid ja elektriseadmeid (27,1% impordist), metalle ja metallitooteid (21,4%), keemiatööstuse ja sellega seotud tööstusharude tooteid (16,7%).
2020. aasta seisuga oli India otseinvesteeringuid Eestisse kokku 6,6 miljoni euro väärtuses, mis moodustas 0,02% Eestis välisinvesteeringute kogumahust. Viimastel aastatel on toimunud suur investeeringute tõus, 2019. aastal oli India investeeringud veel 57% väiksemad ning 2004. aastal oli otseinvesteeringuid 365 000 euro eest. Peamiselt investeeriti Indiast Eestisse info ja sidesse (43%) ning hulgi- ja jaekaubandusse (25%). Eesti otseinvesteeringute positsioon Indias on samal ajal ligi 2,8 miljonit eurot, mis moodustas 0,03% kõigist investeeringutest välismaal. Eestist Indiasse on investeeritud töötlevasse tööstusse, kinnisvarasse ning info ja sidesse.
Indialased moodustavad 4,5% kõigist Eesti e-residentidest. E-residentides indialasi oli 2021. aasta alguse seisuga kokku 3499, millega India oli e-residentide arvukuselt kaheksas riik. E-residentidest 584 on Eestis ettevõtte registreerinud. India osalusega äriühinguid oli Eestis 2020. aasta septembri seisuga registreeritud 441.
Teenused.
Teenuste väliskaubandus Indiaga oli 2019. aastal kõrgpunktis, kuid 2020. aastal langes märkimisväärselt. 2020. aasta teenuste ekspordi suuruseks Indiasse oli 7,8 mln eurot, moodustades 0,14% kogu teenuste ekspordist ja teenuste impordi suuruseks on 8,1 mln eurot, moodustades 0,15% kogu teenuste impordist.
Kultuurisuhted.
Esimene teadaolev eestlane Eberhard Eckhold jõudis Indiasse 17. sajandi lõpus. Esimene Indiat kirjeldav kirjalik teos ilmus 1818. aastal ajalehes "Pühhapäiwa Wahhe-luggemissed". Tartu Ülikoolis hakati sanskriti keelt õpetama 1837. aastal. 19. sajandil keskel kontakt kahe maa vahel sagenes, mil mitmed eestlased tegid misjonitööd Indias ja kirjutasid hiljem mitmeid artikleid ja teoseid India kohta.
Tänaseks on turism kahe riigi vahel saanud tavaliseks. Mobiilpositsioneerimise meetodil saadud andmetel tegid Eesti residendid Indiasse 2020. aastal umbes 1558 külastust (võrdluseks 2018. aastal umbes 3900, 2019. aastal umbes 3800), millest suurem osa (93%) olid mitmepäevased. India residendid tegid Eestisse 2019. aastal üle 32 000 külastuse, mis on kaks korda rohkem kui 2018. aastal (u 15 400 külastust). 2020. aastal piirdus külastuste arv 2843 külastusega. Nii Eestist Indiasse kui ka Indiast Eestisse reisimiseks on vaja viisat. Eestis elab natuke üle 1500 India kodanikku.
Haridus.
Haridussidemete poolest on India üks saatjariikidest. 2020/2021. õppeaastal omandas Eestis haridust 257 India üliõpilast nii bakalaureuse-, magistri- kui doktoriõppes. India tasemeõppe üliõpilasi õpib Eestis enam kui 70 eri õppekaval ning seitsmes kõrgkoolis: Tallinna Tehnikaülikoolis, Tartu Ülikoolis, Tallinna Ülikoolis, Estonian Business Schoolis, Eesti Maaülikoolis, Eesti Kunstiakadeemias ja Eesti Ettevõtluskõrgkoolis Mainor. Enam kui veerand Eestis õppivatest India üliõpilastest õpivad doktorantuuris. Õppekavadest on India üliõpilaste seas kõige populaarsemad rahvusvaheline ärijuhtimine, mehhatroonika ning informatsiooni- ja kommunikatsioonitehnoloogiad (küberkaitse, tarkvaraarendus). India on jaganud stipendiume ja pakkunud alates 2005. aastast 25–45aastastele Eesti kodanikele võimalust osaleda Indias täienduskoolitustel ITEC ("The Indian Technical and Economic Cooperation") programmi raames, mis pakub täienduskoolitust erinevates valdkondades (inglise keel, IKT, juhtimine, soouuringud, päikeseenergia).
Kirjandus.
2012. aastal toimus New Delhi raamatumessi raames "Kalevipoja" hindikeelse tõlke "Kalevputra" esitlus. Samal aastal esitleti "Kalevputrat" India presidendile. 2012. aastal osalesid Bengaluru lasteteatrite festivalil Piip ja Tuut. Hindukeelses tõlkes on ilmunud Doris Kareva, Jaan Kaplinski ja Andres Ehini luuletused, Kareva tõlkeid esitleti 2017. aastal saatkonnas. Sellele lisaks on India teinud mitmeid kingitusi Eesti Humanitaarinstituudile, Rahvusraamatukogule ja Tartu Ülikooli Orientalistika Keskusele, kinkides India ajalugu ja kultuuri tutvustavaid raamatuid.
Filmid.
Eesti filmid on osalenud mitmel Indias korraldatud filmifestivalidel. Eesti osales 2011. aastal esimest korda Indias Euroopa Liidu kultuuripäevadel, näidati Heiki Ernitsa ja Janno Põldma filmi "Leiutajateküla Lotte". Pärast saatkonna avamist New Delhis alustati 2014. aastal katusekino projektiga. Selle raames näidati kolme hooaja jooksul saatkonna katusel mitut Eesti filmi. 2018. aastal osales Guwahati rahvusvahelisel filmifestivalil Katrin ja Andres Maimiku "Minu näoga onu". Samal aastal osales New Delhis Põhja-Balti filmifestivalil Margus Paju "Supilinna salaselts". 2020. aastal osales virtuaalsel Euroopa Liidu filmifestivalil Indias Moonika Siimetsa "Seltsimees laps". India filmiloojad on teinud koostööd Eesti produktsiooniettevõtetega. Samuti on India filmid osalenud Pimedate Ööde Filmifestivalil.
Muusika.
Eestis on juba traditsiooniks kujunenud Peeter Vähi organiseeritud idamuusika festival Orient, kus on korduvalt kõlanud India muusika. Samuti on India muusikat ja tantsu Eestis tutvustanud Jazzkaar. India muusikud on esinenud ka Tallinn Music Weekil. Detsembris 2017 esines New Delhis Eesti ansambel Naad Võim. 2018. aastal käis Indias ringreisil ansambel Bombillaz. 2019. aasta veebruaris esinesid New Delhis džässmuusik Susanna Aleksandra ja pianist Holger Marjamaa.
Ametlikud külaskäigud.
"Eestist Indiasse":
"Indiast Eestisse":